Kula nuwun, sêrat kabar Darmakôndha basa Mlayu ingkang mêdal nalika kaping 21 Agustus 1935 ôngka 191, angabarakên, bilih abdi dalêm Dhoktêr Radèn Tumênggung Wedyadiningrat, sarèhning sampun sêpuh badhe nyuwun kèndêl saking anggènipun dados abdi dalêm bupati dhoktêr. Manawi kabar wau nyata lêrês, sayêktosipun badhe adamêl pituna agêng tumrapipun para putra santana dalêm, amargi badhe kecalan dhoktêr ingkang sampun têtela tumêmên saha nyêkapi kasagêdanipun kangge anjagi kasarasanipun para putra santana lumèbèripun dhatêng para abdi tuwin kawula dalêm.